TKN กางแผนธุรกิจ “ก้าวสู่ตลาดโลก” ย้ำเป้ารายได้ปีนี้โต 20%
TKN จัดประชุมผู้ถือหุ้นประจำปี 2565 เคาะปันผล 0.09 บ./หุ้น ส่วนที่เหลือของเงินปันผลประจำปี 2564 โดยกำหนดวันจ่าย 6 พ.ค. นี้ และมีการกางแผนเดินหน้าขยายธุรกิจก้าวสู่ระดับโลก ตอกย้ำเป้ารายได้ปีนี้โต 15-20%
TKN จัดประชุมผู้ถือหุ้นประจำปี 2565 เคาะปันผล 0.09 บ./หุ้น จ่าย 6 พ.ค. นี้ พร้อมย้ำเป้ารายได้ปีนี้โต 15-20%
21 เม.ย. 2565

นายยุทธ วรฉัตรธาร ประธานกรรมการ และนายอิทธิพัทธ์ พีระเดชาพันธ์ ประธานเจ้าหน้าที่บริหาร พร้อมด้วยคณะกรรมการบริษัทและผู้บริหาร บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ร่วมประชุมผู้ถือหุ้นสามัญประจำปี 2565 ผ่านสื่ออิเล็กทรอนิกส์ (E-AGM)
โดยในที่ประชุมครั้งนี้ ผู้ถือหุ้นมีมติอนุมัติทุกวาระตามที่คณะกรรมการเสนอ รวมถึงมติอนุมัติจ่ายเงินปันผล ประจำปี 2564 ในอัตราหุ้นละ 0.14 บาท รวมเป็นเงินทั้งสิ้น 193,200,000 บาท โดยบริษัทฯ ได้จ่ายเงินปันผลระหว่างกาลงวดครึ่งปีแรกแก่ผู้ถือหุ้นแล้วเมื่อวันที่ 10 กันยายน 2564 ในอัตราหุ้นละ 0.05 บาท รวมเป็นเงินทั้งสิ้น 69,000,000 บาท คงเหลือจ่ายเงินปันผลในงวดนี้อีกหุ้นละ 0.09 บาท รวมเป็นเงินทั้งสิ้น 124,200,000 บาท กำหนดจ่ายเงินปันผลแก่ผู้ถือหุ้นในวันที่ 6พฤษภาคมนี้
ทั้งนี้พร้อมแต่งตั้ง ดร. สมจินต์ ศรไพศาล เข้าดำรงตำแหน่งกรรมการอิสระ และนางสาวมุกดา ไพรัชเวทย์ เข้าดำรงตำแหน่งกรรมการ เสริมทัพเพิ่มความแข็งแกร่งในการบริหารงาน เดินหน้าขยายธุรกิจก้าวสู่ระดับโลก ตอกย้ำเป้ารายได้ปีนี้ เติบโตกว่า 15-20%